Susko, Boris, minister spravodlivosti SR (2023-12-20):
Ďakujem pekne za slovo. Prečítam odpoveď pani ministerky. Vážený pán poslanec, odmietam tvrdenie, že som podľahla akémukoľvek hoaxu, a teda ani tomu o strate suverenity voči Svetovej zdravotníckej organizácii. Práve naopak, ako sme aj informovali občanov, ktorí na ministerstvo zdravotníctva adresovali listy plné obáv z podpisu takzvanej pandemickej zmluvy, Svetová zdravotnícka organizácia nemá možnosť zasahovať do integrity jednotlivca, ani do suverenity jednotlivých štátov, nakoľko na základe ústavy WHO plnohodnotnými členmi organizácie môžu byť výlučne členské štáty OSN, ktoré disponujú rozhodovacou právomocou v rámci organizácie. Slovenská republika počas rokovaní o znení takzvanej pandemickej zmluvy, ako aj o aktualizácii medzinárodných zdravotných predpisov opakovane aj pred mojím pôsobením na rezorte zdôrazňovala a naďalej zdôrazňuje potrebu praktického rozmeru a vedeckého charakteru predložených návrhov a rovnako zdôrazňuje prebiehajúce prípravy hodnotení, identifikáciu nedostatkov, pripravenosti štátov a ich zdravotných systémov na núdzové situácie v oblasti zdravia. Stanoviská Slovenskej republiky ohľadom dôrazu na vedecký rozmer boli podporené aj štátmi ako Spojené kráľovstvo, Nórsko, Francúzsko či USA. Nakoľko je termín prijatia predmetných dokumentov určený na máj 2024, Slovenská republika sa zasadzuje viac za prijatie vyváženého textu, hoci v neskoršom termíne, ako prijatie narýchlo vyrokovaného dokumentu. Aj preto som ako ministerka zdravotníctva informovala generálneho riaditeľa Svetovej zdravotníckej organizácie o nesúhlasnom stanovisku, v ktorom som v mene Slovenskej republiky odmietla dodatok medzinárodných zdravotných predpisov schválených v máji 2022. Týmto dodatkom sa skrátila lehota, ktorú mali jednotlivé vlády na zamietnutie budúcich zmien a doplnení medzinárodných zdravotných predpisov alebo vznesenie výhrad k nim, a to z 18 mesiacov na 10 mesiacov. Vzhľadom na súčasný stav rokovaní o aktualizácii týchto predpisov a množstva návrhov na zmeny zo strán zmluvných štátov si Slovenská republika vyhradila právo zamietnuť tento dodatok medzinárodných zdravotných predpisov. Pripomienky jednotlivých štátov si podľa môjho názoru aj názoru Ministerstva zdravotníctva Slovenskej republiky vyžadujú ďalšie podrobnejšie rozpracovanie, ako aj dlhšie obdobie na implementáciu, aby sa zabezpečila dôkladná pripravenosť zmluvných štátov na budúce potenciálne ohrozenia verejného zdravia medzinárodného významu. Cieľom môjho listu je najmä zabezpečiť súlad revízie medzinárodných zdravotných predpisov s ústavným poriadkom Slovenskej republiky. Novovzniknutá vláda Slovenskej republiky je totiž podobne ako revízna komisia MZP znepokojená tým, že viaceré návrhy na revíziu medzinárodných zmluvných predpisov, ak by boli schválené tak, ako boli pôvodne predložené členskými štátmi, by tak neboli reakciou na pripravenosť štátov a ich zdravotných systémov na núdzové situácie v oblasti zdravia. Zastávam názor, že jednou z kľúčových úloh štátu je zastaviť šírenie dezinformácií a bojovať s nimi na všetkých úrovniach. Chcela by som aj preto znepokojených Slovákov uistiť, že žiadne dokumenty z dielne WHO oslabujúce pozíciu Slovenska ako suverénneho štátu či dokonca obmedzujúce ústavné práva slovenských občanov aktuálne neexistujú, ani také zástupcovia rezortu zdravotníctva neplánujú prijímať či akokoľvek podporovať. Zároveň si dovoľujem zdôrazniť, že napriek odmietnutiu dodatku o skrátení obdobia pripomienkovania bude Slovenská republiky aj naďalej podporovať aktualizáciu medzinárodných zdravotných predpisov, navrhované zmeny, ktoré má prijať Svetové zdravotnícke zhromaždenie v máji 2024, bude tak ako doteraz podrobovať vnútornej kontrole, aby bol zabezpečený súlad s národným kontextom. Aj týmto spôsobom, pán poslanec, už teraz bojujeme proti hoaxom. Rovnako ministerstvo zdravotníctva Slovenskej republiky pokračuje v spolupráci s ďalšími organizáciami verejnej správy v oblasti zastavenia šírenia nepravdivých či polopravdivých informácií. Myslím si, že boj proti hoaxom je nadrezortná téma, preto sa jej budeme venovať v rámci spoločnej platformy aj bez toho, že by bola táto téma spomenutá v programovom vyhlásení vlády v časti venujúcej sa zdravotníctvu, je však spomenutá v iných častiach programového vyhlásenia vlády. Ďakujem pekne za pozornosť.